KOMISIJOS SPRENDIMAS
2005 m. kovo 7 d.
dėl gyvų galvijų vežimo per Jungtinės Karalystės teritoriją
(pranešta dokumentu Nr. K(2005) 509)
(Tekstas svarbus EEE)
(2005/177/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 15 straipsnio 3 dalį,
kadangi:
(1)
1998 m. kovo 16 d. Tarybos sprendime 98/256/EB dėl padarinių likvidavimo priemonių, siekiant apsisaugoti nuo galvijų spongiforminės encefalopatijos, iš dalies pakeičiančiame Sprendimą 94/474/EB ir panaikinančiame Sprendimą 96/239/EB (2) numatyta, kad Jungtinė Karalystė užtikrina, jog iš jos teritorijos į kitas valstybes nares arba į trečiąsias šalis nebūtų išsiųsti gyvi galvijai.
(2)
Ateityje nutraukus keltų bendrovių, šiuo metu užsiimančių gyvų galvijų vežimu iš Airijos į žemyninę Europą, paslaugas bus stipriai paveikta prekyba gyvais galvijais tarp Airijos ir kitų valstybių.
(3)
Todėl reikėtų nustatyti taisykles, kuriose būtų leidžiama gyvus galvijus vežti iš Airijos per Jungtinės Karalystės teritoriją. Vis dėlto, siekiant nesusilpninti Sprendime 98/256/EB numatytų priemonių, tokiam gyvų galvijų vežimui reikėtų taikyti griežtas sąlygas ir jį griežtai kontroliuoti.
(4)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nepažeisdama Sprendimo 98/256/EB, Jungtinė Karalystė leidžia, laikantis šiame sprendime nustatytų taisyklių, nepertraukiamai vežti per jos teritoriją iš Airijos į kitas valstybes nares siunčiamus gyvus galvijus („gyvūnus“).
2 straipsnis
Iš Airijos į kitas valstybes nares per Jungtinės Karalystės teritoriją vežamų gyvūnų veterinarijos sertifikatuose, numatytuose Tarybos direktyvoje 64/432/EEB (3), įrašoma ši formuluotė:
„2005 m. kovo 7 d. Komisijos sprendimo 2005/177/EB reikalavimus atitinkantys gyvūnai.“;
3 straipsnis
Vežti gyvūnus iš Airijos į kitas valstybes nares per Jungtinės Karalystės teritoriją, kaip numatyta 1 straipsnyje, leidžiama tik tada, jei Airijos kompetentinga institucija mažiausiai prieš dvi darbo dienas iki vežimo apie tai praneša šioms institucijoms:
a)
Jungtinės Karalystės centrinei institucijai;
b)
kiekvienos valstybės narės, per kurios teritoriją yra vežami gyvūnai, centrinei institucijai ir
c)
galutinės paskirties valstybės narės centrinei bei vietos kompetentingai institucijai.
4 straipsnis
Airijos kompetentinga institucija užtikrina, kad gyvūnus gabenanti transporto priemonė yra oficialiai užplombuota viso gyvūnų vežimo per Jungtinės Karalystės teritoriją metu, išskyrus tuos atvejus, jei plombą reikėtų nuimti oficialios kontrolės tikslais arba dėl 5 straipsnyje numatytų su gyvūnų gerove susijusių priežasčių.
Airijos kompetentinga institucija plombos numerį (-ius) įrašo 2 straipsnyje minimame veterinarijos sertifikate.
5 straipsnis
Jei dėl netikėtų gyvūnų gerovei grėsmę keliančių priežasčių arba oficialios kontrolės tikslais gyvūnus reikėtų iškrauti Jungtinėje Karalystėje, vežėjas apie tai nedelsdamas praneša šios valstybės narės kompetentingai institucijai.
Šiuos gyvūnus leidžiama vežti toliau tik tada, jei patenkinamos toliau nurodytos sąlygos:
a)
gyvūnai iš naujo pakraunami prižiūrint Jungtinės Karalystės kompetentingai institucijai;
b)
transporto priemonė po pakartotino gyvūnų pakrovimo nedelsiant užplombuojama iš naujo;
c)
pateikiamas papildomas sertifikatas, kaip nurodyta priede.
6 straipsnis
Jungtinės Karalystės kompetentinga institucija atlieka atitinkamus patikrinimus, siekdama užtikrinti, kad būtų įgyvendintas šis sprendimas, ir ypač kontroliuoja iš Jungtinės Karalystės išvykstančių transporto priemonių plombų sandarumą, kaip nustatyta 5 straipsnyje.
Kompetentinga institucija patvirtina, kad šio sprendimo laikomasi, uždėdama oficialų antspaudą 2 straipsnyje nurodytame veterinarijos sertifikate arba išduodama papildomą sertifikatą, kaip nurodyta priede.
Jei šio sprendimo reikalavimų nesilaikoma, gyvūnus toliau vežti į galutinę paskirties vietą draudžiama. Tokius gyvūnus galima sulaikyti, kol apsvarsčius jų galimą grėsmę gyvūnų ir visuomenės sveikatai juos bus nuspręsta paskersti, sunaikinti arba, susitarus su siunčiančiąja valstybe nare, grąžinti į jų kilmės šalį.
7 straipsnis
Šis sprendimas skirtas valstybėms narėms.
Priimta Briuselyje, 2005 m. kovo 7 d.